Tekstmeldinger ga politiet drapsmistanken
14-åringen var på vei til skolen da sivilkledd politi sa de ville snakke med ham torsdag morgen. Kort tid etterpå innrømmet tenåringsgutten å ha drept Alma Gabriela Knutsen (14). I et grundig politiavhør ga han politiet en detaljert tilståelse. 14-åringen hadde da båret på drapshemmeligheten i 14 dager.Bakgrunnen for at politiet ville snakke med ham, var blant annet at de gjennom etterforskningen hadde funnet tekstmeldinger som gutten hadde sendt til den 14 år gamle jenta, får VG opplyst. Politiet: – Gutt (14) innrømmer å ha drept jente (14) Tekstmeldingene underbygget det politiet har kalt en uoverensstemmelse mellom de to, og ga dem mistanke nok til oppsøke 14-åringen da han torsdag morgen var på vei til skolen, får VG opplyst. Et helt lokalsamfunn er i sjokk etter at nyheten om drapet ble kjent torsdag kveld. – Foreldrene er i dyp sorg, men de er lettet over at de nå har fått et svar på hva som skjedde med henne, sier lensmann Terje Pedersen i Søgne og Songdalen til VG. Kommuneoverlegen i Søgne, Vegard Nilsen, sier til VG at saken med dagens utvikling har gått fra å være en krise til en dobbeltkrise. – En familie har fått et barn drept, og en annen familie har fått et barn som har innrømmet et drap, sier han. Han opplyser at begge familiene blir ivaretatt av helsepersonell, og torsdag vil det være ekstra ressurser på skolene til begge 14-åringene.Jenta hadde vært savnet i én dag da hun ble funnet av noen padlere i Søgneelven lørdag 29. august. Politiet mener hun ble drept torsdagen. Den foreløpige obduksjonsrapporten viste ingen tegn til ytre skader, og politiet gikk på et tidlig tidspunkt ut og sa at de ikke mistenkte noe kriminelt. Den videre etterforskningen avdekket det motsatte. Det var tirsdag kveld denne uken at det kom inn opplysninger som gjorde at politiet mente de kunne stå overfor et drap. Videre etterforskning gjorde dem trygge på at de hadde godt grunnlag for å kunne pågripe den jevngamle gutten. De to gikk ikke på samme skole, men hadde flere treffpunkter i bygda.Forsvarer Alf Tore Nilsen har bistått den 14 år gamle gutten i dagens avhør med politiet. Også barneverntjenesten var med i avhøret. – Dette er en alvorlig situasjon, der han har kommet med en fullstendig tilståelse av forholdet, og politiet sier de ser på drapet som et forsettlig drap, sier Nilsen. Kriminolog og drapsforsker Vibeke Ottesen sier at hun kun kjenner til to tilfeller de siste 20 årene der et barn har drept et annet barn. Den ene saken er fra oktober 1994, da en fem år gammel jente fra Trondheim ble funnet død på en fotballplass. Tre gutter i seksårsalderen hadde sparket og slått femåringen, som senere frøs i hjel. Det andre fant sted på Stord i 2013, da en tre år gammel gutt ble drept av sin fosterbror (13). – Slik drap er svært uvanlig i Norge, understreker Ottesen. Etterforskningen av drapssaken fortsetter fredag. – Det gjenstår fortsatt mye etterforskning. Vi skal ta flere avhør i saken og det gjenstår en rekke tekniske undersøkelser både lokalt og hos Kripos. Vi avventer også den endelige obduksjonsrapporten fra rettsmedisinsk, sier seksjonsleder etterforskning i Felles Kriminal Enhet, Arne Sundvoll.
Tekstmeldinger som den 14 år gamle gutten hadde sendt til Alma Gabriela Knutsen (14), ga politiet mistanke om at han kunne ha drept henne.